Κεμπέκ (πόλη)

[325px|right|thumb|Η Παλιά Πόλη του Κεμπέκ με το κάστρο και τον εντυπωσιακό [Σατώ Φροντενάκ|πύργο (ξενοδοχείο) Φροντενάκ]]
Η **Πόλη του Κεμπέκ** () είναι ιστορική πόλη του Καναδά και πρωτεύουσα της ομώνυμης επαρχίας.

Η Παλιά Πόλη του Κεμπέκ () είναι η μόνη πόλη της Βορείου Αμερικής της οποίας τα τείχη διατηρούνται ακόμα — και μάλιστα σε άριστη κατάσταση. Για τον λόγο αυτό, το 1985 η UNESCO ανακήρυξε την Πόλη του Κεμπέκ «Μνημείο Παγκόσμιας Κληρονομιάς».

Η Πόλη του Κεμπέκ έχει πληθυσμό 549.459 κατοίκους, σύμφωνα με την απογραφή του 2021, ενώ ο πληθυσμός της ευρύτερης αστικής περιοχής ανέρχεται σε 839.311 κατοίκους, σύμφωνα με την απογραφή του 2021. Σε σύγκριση με άλλες πόλεις, η Πόλη του Κεμπέκ είναι η 2η σε πληθυσμό πόλη της επαρχίας του Κεμπέκ και η 11η σε πληθυσμό πόλη του Καναδά.

## Γεωγραφία
Η Πόλη του Κεμπέκ είναι χτισμένη επάνω σε έναν απόκρημνο βράχο στο σημείο όπου ο ποταμός του Αγίου Λαυρεντίου ανοίγει προς τις εκβολές του, ή στενεύει προς την κατεύθυνση των Μεγάλων Λιμνών από όπου πηγάζει.

Η πόλη βρίσκεται περίπου 300 χλμ. ΒΑ του Μόντρεαλ, με το οποίο συνδέεται οδικώς, σιδηροδρομικώς και αεροπορικώς. Ο πλωτός ποταμός Άγιος Λαυρέντιος χρησιμοποιείται για τη μεταφορά εμπορευμάτων από και προς το Μόντρεαλ, το Τορόντο, τις Μεγάλες Λίμνες και την Ευρώπη.

## Ιστορία

### Η ίδρυση από τους Γάλλους

Η πόλη του Κεμπέκ είναι ένας από τους παλαιότερους ευρωπαϊκούς οικισμούς στη Βόρεια Αμερική και η μόνη οχυρωμένη πόλη βόρεια του Μεξικού, της οποίας τα τείχη εξακολουθούν να υπάρχουν. Η Πόλη του Κεμπέκ είναι η δεύτερη Ευρωπαϊκή πόλη-αποικία στη Βόρεια Αμερική μετά τον Άγιο Ιωάννη της Νέας Γης. Ο Γάλλος θαλασσοπόρος Ζακ Καρτιέ, ο πρώτος ευρωπαίος που εξερεύνησε την περιοχή το 1535, βρήκε στη θέση της σημερινής πόλης τον ινδιάνικο καταυλισμό *"Σταντακονέ"* ή *"Σταντακόνα"*. Ο Ζακ Καρτιέ ίδρυσε στην περιοχή έναν προσωρινό Γαλλικό οικισμό με 400 κατοίκους (1541), τον εγκατέλειψαν ωστόσο σε λιγότερο από έναν χρόνο λόγω του σκληρού κρύου κλίματος και της έντονης αντίστασης των ιθαγενών.

Η πόλη-αποικία ιδρύθηκε στις 3 Ιουλίου του 1608 από τον Γάλλο εξερευνητή Σαμουέλ ντε Σαμπλαίν στον ίδιο χώρο που καταλάμβανε το χωριό Σταντακόνα. Το όνομα της πόλης είναι Ινδιάνικο και μεταφράζεται ως «η στενωπός του ποταμού». Ο Σαμπλαίν ο οποίος πήρε τον τίτλο *"Πατέρας της Νέας Γαλλίας"* υπηρέτησε την περιοχή και τις αποικίες του μέχρι τον θάνατο του. Το όνομα *"Καναδάς"* οφείλεται στους Γάλλους εποίκους γύρω από την πόλη του Κεμπέκ παρά το γεγονός ότι ο οικισμός των Ακάδων στο Πορτ Ρουαγιάλ είχε ιδρυθεί πριν από τρία χρόνια. Το Κεμπέκ έγινε το λίκνο του Γαλλόφωνου πληθυσμού της βόρειας Αμερικής αφού η τοποθεσία ήταν ευνοϊκή για την ίδρυση μόνιμης αποικίας. Ο πληθυσμός εξακολουθούσε να είναι μικρός για δεκαετίες, την εποχή που ξέσπασε ο Αγγλο-Γαλλικός πόλεμος (1627-1629) καταλήφθηκε από Άγγλους ιδιώτες υπό την ηγεσία του Ντέιβιντ Κερκ (1629). Ο Σαμουέλ ντε Σαμπλαίν διαμαρτυρήθηκε με τον ισχυρισμό ότι η κατάληψη ξένων εδαφών ήταν παράνομη πριν τη λήξη του πολέμου και τη σύναψη συνθήκης, ζήτησε την εκδίωξη των Άγγλων. Ο Κάρολος Α΄ της Αγγλίας συμφώνησε με τη λήξη του πολέμου (1632) να αποσύρει από το Κεμπέκ τους Άγγλους του Ντέιβιντ Κερκ υπό τον όρο να πληρώσει ο Λουδοβίκος ΙΓ΄ της Γαλλίας την προίκα της συζύγου του.

### Αμερικάνικη επανάσταση

Κατά τον 17ο και και 18ο αι., με την άφιξη νέων Γάλλων εποίκων, η Πόλη του Κεμπέκ εξελίχθηκε σε σημαντικό εμπορικό κέντρο, από όπου γίνονταν η αποστολή Γούνας, ξυλείας προς τις Ευρωπαϊκές αγορές. Τον 17ο αιώνα (1665) ζούσαν στην πόλη 550 άτομα σε 70 σπίτια, το 1/4 περίπου των κατοίκων ήταν μέλη θρησκευτικών Ταγμάτων. Στα μέσα του 18ου αι., ο πληθυσμός της πόλης έφτανε τους 8.000 κατοίκους. Η πόλη διέθετε ιερατική σχολή και νοσοκομείο, τα πρώτα που ιδρύθηκαν στη Βόρεια Αμερική. Το 1759, κατά τη διάρκεια του Επταετούς Πολέμου (1754 και 1756–1763) μεταξύ Γαλλίας και Βρετανίας, η Πόλη του Κεμπέκ πολιορκήθηκε από τους Άγγλους. Στις 13 Σεπτεμβρίου του 1759 στα Πεδία του Αβραάμ, ένα χαμηλό υψίπεδο ΝΑ του κάστρου, ο Άγγλος στρατηγός Τζέιμς Γουλφ νίκησε τον στρατό των Γάλλων υπερασπιστών της πόλης υπό τη διοίκηση του Λουί-Ζοζέφ ντε Μονκάλμ. Παρ' ότι ο Γουλφ σκοτώθηκε στη μάχη, η Πόλη του Κεμπέκ έπεσε οριστικά στα χέρια των Άγγλων, οι οποίοι την όρισαν πρωτεύουσα της Αποικίας του Κεμπέκ (1763).

Κατά τη διάρκεια της Αμερικανικής Επανάστασης, οι επαναστάτες Αγγλοσάξωνες άποικοι προσπάθησαν να καταλάβουν την πόλη, (Μάχη του Κεμπέκ) αλλά χωρίς αποτέλεσμα (1775). Από το 1859 έως το 1865, η πόλη του Κεμπέκ ήταν η πρωτεύουσα της Αποικίας του Καναδά, και το 1864 στην πόλη πραγματοποιήθηκε η πρώτη συνδιάσκεψη για τη δημιουργία της Καναδικής Συνομοσπονδίας. Η πόλη, παρά την ισχυρή αγγλική διοίκηση για έναν αιώνα περίπου, δεν έχασε ποτέ τον γαλλικό χαρακτήρα της. Ακόμα οι απόγονοι των πρώτων Γάλλων εποίκων αποτελούν το 90% και πλέον των κατοίκων της πόλης. Ωστόσο, η θέση της Πόλης του Κεμπέκ στην οικονομία του Καναδά πέρασε σε δεύτερη μοίρα μετά την οικονομική άνοδο του Μόντρεαλ και του Τορόντο κατά τον 19ο και τον 20ό αιώνα αντιστοίχως.

### Νεότερα χρόνια

Κατά τη διάρκεια του Β΄ Παγκοσμίου Πολέμου, στην Πόλη του Κεμπέκ πραγματοποιήθηκαν δύο σημαντικές συναντήσεις κορυφής: μία τον Αύγουστο του 1943 μεταξύ του Φραγκλίνου Ρούσβελτ (πρόεδρος των ΗΠΑ), του Ουίνστον Τσώρτσιλ (πρωθυπουργός της Βρετανίας), του Τσε-βεν Σουνγκ (υπουργός Εξωτερικών της Κίνας) και του Μακένζι Κινγκ (πρωθυπουργός του Καναδά), και μία τον Σεπτέμβριο του 1944 μεταξύ του Ρούσβελτ, του Τσώρτσιλ και των στρατιωτικών τους συμβούλων. Σήμερα η Πόλη του Κεμπέκ είναι η πρωτεύουσα και το διοικητικό κέντρο της ομώνυμης επαρχίας. Στο προάστιο Σαιντ-Φουά (Sainte-Foy) έχει την έδρα του το Πανεπιστήμιο Λαβάλ καθώς και τρία ιδρύματα του Πανεπιστημιακού Δικτύου του Κεμπέκ: η Εθνική Σχολή Δημόσιας Διοίκησης (École nationale de l'administration publique), το Εθνικό Ινστιτούτο Επιστημονικής Έρευνας (Institut national de la recherche scientifique) και το Ανοιχτό Πανεπιστήμιο (Télé-université).

## Αξιοθέατα
right|325px|thumb|Γλυπτική με χιόνι και πάγο στα πλαίσια του καρναβαλιού που γίνεται κάθε Φεβρουάριο στην Πόλη του Κεμπέκ
Η Πόλη του Κεμπέκ είναι γνωστή για το χειμερινό καρναβάλι της και για τον πύργο Φροντενάκ (Château Frontenac), ένα ιστορικό ξενοδοχείο που δεσπόζει στην Παλιά Πόλη. Η Παλιά Πόλη του Κεμπέκ ανακηρύχθηκε μνημείο παγκόσμιας κληρονομιάς της UNESCO το 1985.

Μέσα στην Παλιά Πόλη ή λίγο πιο έξω, ο επισκέπτης μπορεί να θαυμάσει καλοδιατηρημένα σπίτια που χτίστηκαν από τον 17ο έως τον 19ο αι., το επαρχιακό κοινοβούλιο(«Εθνοσυνέλευση») του Κεμπέκ (), το Εθνικό Μουσείο Καλών Τεχνών του Κεμπέκ () και το Μουσείο Πολιτισμού (). Αξίζει επίσης να επισκεφθεί κανείς την Παναγία του Κεμπέκ (), τον πρώτο καθεδρικό ναό βασιλικού ρυθμού που χτίστηκε στη Βόρεια Αμερική. Είναι επίσης η μοναδική πόλη στη Βόρεια Αμερική στην οποία διασώζονται τα τείχη.

Νοτιοδυτικά του κάστρου της Παλιάς Πόλης και σε απόσταση περίπου 1 χλμ., βρίσκονται τα Πεδία του Αβραάμ, ο χώρος όπου στις 13 Σεπτεμβρίου του 1759 οι Γάλλοι ηττήθηκαν από τους Άγγλους με αποτέλεσμα η αποικία της Νέας Γαλλίας να πέσει οριστικά στα χέρια των τελευταίων.

Περίπου 15 χλμ. ΒΑ από την Πόλη του Κεμπέκ, βρίσκονται οι καταρράκτες Μοντμορανσί (Chutes Montmorency) και 30 χλμ. πιο ανατολικά, στο χωριό Μπωπρέ, βρίσκεται η εντυπωσιακή Βασιλική της Αγίας Άννας (Sainte-Anne-de-Beaupré), σημείο προσκυνήματος για πολλούς καθολικούς.

## Δήμαρχος
Δήμαρχος της πόλης τελεί ο Μπρουνό Μαρσάν από τις 14 Νοεμβρίου 2021 και επανεξελέγη στις 2 Νοεμβρίου 2025.

## Παραπομπές


## Πηγές

*Bilefsky, Dan (18 August 2018). "Quebec's 'Trash Radio' Host Fires Up Outrage, and Big Ratings"
*Cartier, Gwenaël (2009). "Québec 1608–2008 : 400 ans de statistiques démographiques tirées des recensements"
*Daoust, Jean-François (15 August 2017). "Le mystère de Québec: les moins bien nantis rejettent la gauche"
*Langlois, Simon (2007). "Sociologie de la ville de Québec". Les Cahiers des dix (in French) (61): 196
*Marceau, Stéphane G.; Rémillard, François (2002). Ville de Québec (in French) (4th ed.). Montreal: Guides de voyage Ulysse.
*Moss, William (2 December 2017). The Recent Archaeology of the Early Modern Period in Quebec City: 2009
*Neron, Jean-François (2010). "Bas taux d'homicide: fiche impressionnante pour Québec"

## Εξωτερικοί σύνδεσμοι

*Δήμος του Κεμπέκ
*Τουριστικός Οργανισμός της Περιοχής της Πόλης του Κεμπέκ
*Αστικές συγκοινωνίες της Πόλης του Κεμπέκ
*

Κατηγορία:Κεμπέκ
Κατηγορία:Πόλεις του Κεμπέκ
Κατηγορία:Μνημεία Παγκόσμιας Κληρονομιάς στον Καναδά